Úvod

Únia kapitálových trhov, ktorá je súčasťou tretieho piliera Investičného plánu pre Európu vytvoreného Komisiou, je nevyhnutná na realizáciu priority Junckerovej komisie, ktorou je posilnenie vytvárania pracovných miest vrátane zamestnanosti mladých ľudí, ako aj posilnenie rastu. Jej cieľom je lepšie prepojiť úspory s investíciami a posilniť európsky finančný systém zlepšením súkromného rozdelenia rizika, poskytnutím alternatívnych zdrojov financovania a rozšírením možností pre retailových a inštitucionálnych investorov. Odstránenie prekážok, ktoré bránia voľnému pohybu kapitálu cez hranice, posilní hospodársku a menovú úniu tým, že podporí hospodársku konvergenciu a pomôže zmierniť hospodárske otrasy v eurozóne i mimo nej, vďaka čomu sa európske hospodárstvo stane odolnejším.

V Akčnom pláne na vybudovanie únie kapitálových trhov zo septembra 2015 sa stanovil komplexný program opatrení na zavedenie základných prvkov únie kapitálových trhov do roku 2019 a tento akčný plán si získal silnú podporu Európskeho parlamentu, Rady a zainteresovaných strán. Spolu so stratégiou jednotného trhu a stratégiou jednotného digitálneho trhu predstavuje jadro európskeho reformného programu v záujme hlbšieho a spravodlivejšieho jednotného trhu. Vzhľadom na súčasný politický a hospodársky kontext je rozvoj silnejších kapitálových trhov v EÚ ešte dôležitejší.

Je preto nevyhnutné zintenzívniť vykonávanie a urýchliť reformu. Európska rada 28. júna 2016 vyzvala na „rýchly a rozhodný pokrok s cieľom zabezpečiť ľahší prístup podnikov k finančným prostriedkom a podporovať investície do reálnej ekonomiky prostredníctvom napredovania v cieľoch únie kapitálových trhov“. Rok po spustení Akčného plánu na vybudovanie únie kapitálových trhov je dôležité urýchlene dokončiť prvý súbor iniciatív únie kapitálových trhov, aby sa ich účinok mohol v praxi prejaviť čo najskôr. Je dôležité aj to, aby sa rýchlo pristúpilo k prijatiu pripravovaných legislatívnych návrhov. Napokon, hospodársky a technologický vývoj, napríklad rýchly rast finančných technológií alebo nutnosť vytvoriť udržateľnejšie financovanie, má silu transformovať kapitálové trhy EÚ. S prihliadnutím na meniaci sa politický kontext Komisia napreduje v ďalších prioritných oblastiach potrebných na dokončenie únie kapitálových trhov a v roku 2017 vykoná preskúmanie v polovici trvania.

1. Dokončenie prvých opatrení únie kapitálových trhov

Dokončenie prvých opatrení je nevyhnutné na to, aby sa prejavil hmatateľný vplyv únie kapitálových trhov v praxi. Európska rada 28. júna 2016 vyzvala na dosiahnutie dohody o návrhoch týkajúcich sa jednoduchej, transparentnej a štandardizovanej sekuritizácie (STS) do konca roka 2016 s cieľom uvoľniť kapacitu na bankových súvahách a poskytnúť investičné príležitosti pre dlhodobých investorov, ako aj o návrhu na zjednodušenie požiadaviek na prospekty, čo podnikom uľahčí získať investície z kapitálových trhov.

Urýchlené vykonávanie balíka o sekuritizáciách má potenciál rýchlo vytvoriť dodatočné finančné prostriedky v reálnej ekonomike. Stanovenie kapitálových požiadaviek na sekuritizácie STS, ktoré budú citlivejšie na riziká, pomôže vybudovať dôveru v trh a uvoľní bankové súvahy na poskytnutie dodatočných finančných prostriedkov. Ak by sa bezpečne podarilo obnoviť sekuritizácie EÚ na priemerných úrovniach spred krízy, mohlo by to poskytnúť hospodárstvu dodatočné finančné prostriedky vo výške viac ako 100 mld. EUR, pričom by sa zároveň posilnila finančná stabilita. Rada sa už zhodla na všeobecnom smerovaní a pokrok by sa teraz mal urýchlene dosiahnuť v Európskom parlamente.

Modernizácia pravidiel týkajúcich sa prospektu zlepší prístup na kapitálové trhy, najmä pre menšie podniky. Prospekt je vstupnou bránou na kapitálové trhy EÚ. Jeho vypracovanie musí byť jednoduché, musí byť jasný pre investorov a musí sa rýchlo schváliť. Nové pravidlá týkajúce sa prospektu by mali pomôcť vytvárať viac možností financovania pre podniky, pričom tieto možnosti by mali byť menej nákladné. Tieto pravidlá sa musia sa vykonávať čo najskôr. Komisia urobí všetko na podporu spoluzákonodarcov pri dosiahnutí dohody do konca tohto roka.

Opatrenia na posilnenie trhov s rizikovým kapitálom uľahčia stredne veľkým inovačným podnikom získať finančné prostriedky. V rámci tretieho piliera Investičného plánu pre Európu Komisia navrhla revíziu nariadenia o európskom fonde rizikového kapitálu a nariadenia o európskom fonde sociálneho podnikania. Tieto návrhy podporia investície do rizikového kapitálu a sociálnych projektov a uľahčia investorom investovanie do inovačných malých a stredných podnikov tým, že nariadenie sa otvorí správcom fondov na všetkých úrovniach a rozšíri sa okruh podnikov, do ktorých bude možné investovať. V návrhoch sa výslovne zakazujú poplatky vyberané členskými štátmi, aby sa zlacnilo a zjednodušilo cezhraničné uvádzanie fondov na trh. S cieľom pokračovať v budovaní dôvery v trh s rizikovým kapitálom v EÚ Komisia vyzýva Európsky parlament a Radu, aby tento návrh dokončili do konca roka 2016. Okrem toho bude Komisia podporovať vytvorenie jedného alebo viacerých fondov rizikového kapitálu na podporu inovačných investícií v Európe a na pokračovanie v príprave ďalších opatrení na podporu rizikového kapitálu.

Únia kapitálových trhov je projektom pre všetky členské štáty. Kapitálové trhy v jednotlivých členských štátoch sú v rôznych fázach vývoja a menšie podniky potrebujú prístup k financovaniu prostredníctvom účinných a dostupných miestnych kanálov. Komisia vyvinula kapacitu na poskytovanie technickej pomoci členským štátom na požiadanie s cieľom podporiť rozvoj vnútroštátnych a regionálnych kapitálových trhov. Aby bolo možné začať prvé projekty začiatkom roka 2017, spoluzákonodarcovia musia urýchlene uzavrieť rokovania o návrhu nariadenia, ktorým sa ustanovuje program na podporu štrukturálnych reforiem (SRSP) na obdobie rokov 2017 až 2020, ktorý predložila Komisia.

2. Urýchlenie realizácie ďalšej fázy opatrení v oblasti únie kapitálových trhov

Neefektívnosť a rozdiely vo vnútroštátnych rámcoch pre platobnú neschopnosť vytvárajú právnu neistotu, prekážky pri spätnom získaní hodnoty zo strany veriteľov, ako aj prekážky, ktoré bránia efektívnej reštrukturalizácii životaschopných podnikov v EÚ vrátane cezhraničných skupín. Komisia čoskoro predloží návrh týkajúci sa reštrukturalizácie podnikov a „druhej šance“, čo sú kľúčové prvky vhodného rámca pre platobnú neschopnosť. To, že sa čestným podnikateľom umožní využiť druhú šancu po prekonaní úpadku, má zásadný význam na zabezpečenie dynamického podnikateľského prostredia a podpory inovácií. Komisia takisto vykonáva revíziu vymáhania úverov (vrátane režimov platobnej neschopnosti) na základe referenčného porovnávania s cieľom vypracovať podrobný a spoľahlivý obraz o výsledkoch, ktoré banky zaznamenávajú, keď čelia nesplácaným úverom, pokiaľ ide o oneskorenia, náklady a spätné získanie hodnoty. Revízia pomôže členským štátom, ktoré sa usilujú zvýšiť efektívnosť a transparentnosť svojich režimov.

Daňové režimy môžu predstavovať prekážky rozvoja cezhraničných kapitálových trhov. Komisia prijíma opatrenia s cieľom podnietiť členské štáty, aby sa zaoberali postupmi vrátenia zrážkovej dane a podporili najlepšie postupy v oblasti daní pri podpore rizikového kapitálu a investícií podnikateľských anjelov do začínajúcich podnikov a inovačných podnikov. Zvyšovanie kapitálového financovania, ktoré je v Európe pomerne málo rozvinuté, si vyžaduje zmeny v daňových rámcoch. Riešenie zvýhodneného daňového zaobchádzania v prípade dlhových nástrojov oproti kapitálu by podnietilo väčší objem kapitálových investícií a vytvorilo by silnejšiu základňu vlastného kapitálu v podnikoch. Prinieslo by to aj výhody z hľadiska finančnej stability, keďže podniky so silnejšou kapitálovou základňou by boli v prípade šokov menej zraniteľné. Komisia v novembri plánuje vydať návrh na riešenie otázky zvýhodňovania dlhu v oblasti zdaňovania právnických osôb, a to v rámci svojho návrhu, ktorý sa týka spoločného základu dane z príjmov právnických osôb, a vyzýva Radu, aby čo najskôr prijala toto opatrenie.

Návrh EFSI 2.0 výrazne posilní Investičný plán pre Európu. Európa potrebuje veľké množstvo dodatočných udržateľných dlhodobých investícií na podporu pracovných miest, rastu, konkurencieschopnosti a nízkouhlíkového hospodárstva. Verejná podpora prostredníctvom posilneného investičného plánu pre Európu pomôže so svojím zameraním na zlyhania trhu a investičné situácie, ktoré nie sú optimálne, ale sú potrebné ďalšie opatrenia na uvoľnenie súkromných investícií v dlhodobejšom horizonte. Na ďalšie uľahčenie investícií do infraštruktúrnych aktív zo strany inštitucionálnych investorov Komisia prijme zmenu delegovaného aktu Solventnosť II s cieľom znížiť kapitálové poplatky spojené s investíciami poisťovní do infraštruktúrnych korporácií. Súbežne s tým Komisia v rámci revízie nariadenia a smernice o kapitálových požiadavkách pred koncom roka navrhne rozšíriť priaznivé zaobchádzanie s kapitálom pre úvery poskytované malým a stredným podnikom a znížiť kapitálové požiadavky spojené s investíciami do infraštruktúry.

3. Ďalšie kroky: rozvíjanie ďalších priorít

Komisia zváži návrhy na jednoduchý, efektívny a konkurencieschopný osobný dôchodkový produkt EÚ. Osobné dôchodky zohrávajú dôležitú úlohu pri prepájaní dlhodobých sporiteľov s dlhodobými investičnými príležitosťami. Osobné dôchodky môžu pomôcť riešiť demografické výzvy starnutia populácie, vývoja organizácie práce u pracovnej sily a pomáhajú pri zabezpečovaní primeranej miery náhrady do budúcnosti ako doplnku k štátnym alebo zamestnaneckým dôchodkom. V dôsledku nižšieho počtu prekážok pri poskytovaní cezhraničných dôchodkových služieb by osobný dôchodkový produkt EÚ zintenzívnil hospodársku súťaž medzi poskytovateľmi dôchodkového zabezpečenia, umožnil, aby sa služby predali na väčších trhoch, a dosiahol úspory z rozsahu v prospech sporiteľov. Komisia pri rozhodovaní o najlepšom spôsobe podpory týchto trhov založí svoj prístup na výsledkoch prebiehajúcej verejnej konzultácie. Zvažované možnosti zahŕňajú prípadný legislatívny návrh, ktorý by mohol byť predložený v roku 2017.

Cieľom únie kapitálových trhov je zabezpečiť lepšie využívanie európskych úspor, zlepšiť efektívnosť vyváženia medzi sporiteľmi a dlžníkmi a zvýšiť ekonomickú výkonnosť hospodárstva EÚ. Zapojenie retailových investorov je zásadnou výzvou pre vývoj silnejšieho kapitálového trhu v EÚ. To si vyžaduje väčšiu dôveru retailových investorov a transparentnosť, ktorá pomôže investorom robiť správne investičné rozhodnutia. Komisia predloží akčný plán pre oblasť retailových finančných služieb na posilnenie účasti retailových investorov na kapitálových trhoch a otvorenie európskeho trhu pre retailové finančné služby s cieľom dosiahnuť lepšie výsledky pre spotrebiteľov a podniky.

Reformy v záujme udržateľných financií sú potrebné na podporu investícií do čistých technológií a ich zavádzania, na zabezpečenie toho, aby finančný systém dokázal udržateľne financovať rast v dlhodobom horizonte, a na prispievanie k vytváraniu nízkouhlíkového hospodárstva odolného proti zmene klímy. Tieto reformy sú nevyhnutné na splnenie našich cieľov v oblasti klímy a životného prostredia a medzinárodných záväzkov vrátane splnenia záväzkov EÚ vyplývajúcich z Parížskej dohody o zmene klímy a cieľov balíka právnych predpisov o obehovom hospodárstve z roku 2015. Komisia na presadzovaní týchto cieľov pracuje v kontexte G20. Komisia podporuje zosúladenie súkromných investícií s cieľmi v oblasti klímy, efektívneho využívania zdrojov a ďalšími environmentálnymi cieľmi, a to prostredníctvom politických opatrení, ako aj verejných investícií. V tejto súvislosti pokračuje práca na zvyšovaní dostupnosti „zelených“ finančných prostriedkov z Európskeho fondu pre strategické investície vyčlenením najmenej 20 % rozpočtu EÚ na obdobie rokov 2014 až 2020 na opatrenia v oblasti klímy a vytvorením platformy na financovanie obehového hospodárstva. V akčnom pláne na vybudovanie únie kapitálových trhov sa zdôraznila potreba podporiť normy v oblasti zelených dlhopisov EÚ. Komisia vytvorí skupinu expertov s cieľom vypracovať v nadchádzajúcich mesiacoch komplexnú európsku stratégiu zeleného financovania. Všeobecnejšie povedané, pokiaľ ide o sociálnu problematiku a otázky ochrany životného prostredia a riadenia, EÚ prijala povinné požiadavky na zverejňovanie pre niektoré veľké podniky a prijme aj nezáväzné usmernenia k metodike poskytovania týchto informácií investorom a spotrebiteľom. Posudzuje aj činnosti nadväzujúce na nedávne konzultácie o dlhodobých a udržateľných investíciách, ktoré zdôraznili význam sociálnej problematiky a otázok ochrany životného prostredia a riadenia pre dlhodobú výkonnosť podnikov a investorov.

Technológie prinášajú rýchle zmeny vo finančnom sektore a majú schopnosť posilniť úlohu kapitálových trhov a priviesť ich bližšie k podnikom a investorom. Takisto spotrebiteľom prinášajú prospech tým, že ponúkajú širší výber služieb, ktoré sa ľahšie využívajú alebo sú ľahšie prístupné. Tento inovačný potenciál by sa mal využiť. Spoločnosti podnikajúce v oblasti finančných technológií dosahujú úspech poskytovaním nových služieb, ktoré lepšie plnia potreby spotrebiteľov v mnohých finančných oblastiach vrátane platieb a úverov. Technológie sú hnacou silou hospodárskej súťaže a pomáhajú vytvárať pestrejšie finančné prostredie. Rýchly rozvoj finančných technológií zároveň predstavuje nové výzvy v oblasti riadenia rizík a zabezpečenia dostatočných informácií a záruk pre spotrebiteľov. Regulačné orgány v mnohých členských štátoch vyvíjajú nové prístupy k podpore rozvoja spoločností podnikajúcich v oblasti finančných technológií vrátane centrál poskytujúcich regulačné usmernenia alebo tímov zameraných na politické dôsledky finančných technológií. Komisia bude aj naďalej podporovať rozvoj odvetvia finančných technológií a usilovať sa o to, aby regulačné prostredie vytváralo vhodnú rovnováhu medzi budovaním dôvery v podniky a investorov, ochranou spotrebiteľov a poskytnutím priestoru na rozvoj odvetvia finančných technológií. Komisia bude spolupracovať s európskymi orgánmi dohľadu (ESA), Európskou centrálnou bankou, ďalšími normalizačnými orgánmi a členskými štátmi s cieľom vyvinúť koordinovaný politický prístup, ktorý podporí rozvoj finančných technológií vo vhodnom regulačnom prostredí.